સૌ હિંદુસભાના કાર્યાલય પર આવી પહોંચ્યા. હુલ્લડ અવારનવાર ફાટી નીકળતા હતા એટલે ત્યાં બસ્સો-ત્રણસો લાકડીઓ રક્ષણ માટે પડી જ રહેતી હતી. જોશી અટકધારી એક કસરત માસ્તરે સૌ સૌને ‘મનપસંદ’ એવી એક એક લાકડી હાથમાં પકડાવી (લાકડી ય પાછી મનપસંદ !) જમનાદાસભાઈએ બે-એક હજાર રૂપિયા સાથે લીધા. લાકડીઓવાળા જુવાનોનું મોટું ટોળું લઈને કારોબારીના સભ્યો સૌ પોલીસ સ્ટેશને પહોંચ્યાં. ત્યાં ઈન્સ્પેક્ટર નામે કદમ હતા. તેમને ‘સમજાવ્યા’. દરેક પોલીસ કોન્સ્ટેબલને ચા-પાણી માટે દસ-દસ રૂપિયા ત્યાંને ત્યાં જ અપાવી દીધા. અને બાકીના બસો ત્રણસો જે વધ્યા તે કદમસાહેબને આપી દીધા. હીરૂભાઈ લખે છે કે ‘એ અમે ખુશબઢતી તરીકે લઇ લેવા જણાવ્યું-રાજી થયા.’